
	החלטה
בבקשה לסילוק התביעה על הסף



1.	לפני בקשה לסילוק על הסף של התביעה שבכותרת (להלן-הבקשה). התביעה שסילוקה על הסף התבקש כותרתה "כתב תביעה להשבת כספים ורכוש בעקבות ביטול ייפוי כוח מתמשך" (להלן-התביעה). התביעה הוגשה על ידי שתיים מבנותיו של מר י.ו. (מ. וא. (להלן-התובעות ו-המשיבות בהתייחס לבקשה) נגד שתי בנות אחרות שלו (ה. ונ.(להלן-הנתבעות ו-המבקשות בהתייחס לבקשה). מר י.ו. עצמו אינו צד לתביעה בעניינו.


הרקע העובדתי:

2.	טרם התייחסות לכתב התביעה יובאו עיקרי דברים הנחוצים ברקע להחלטה זו.

א.	בין הצדדים מתנהל הליך נוסף א"פ 49018-10-22 שעניינו תביעת התובעות (אותן תובעות שבהליך מושא החלטה זו) שעניינה "תובענה דחופה לביטול ייפוי כוח מתמשך ולמנות התובעות לאפוטרופסות לגוף ולרכוש של האב". (להלן- התביעה האחרת). 

ב.	במסגרת התביעה  האחרת הוגשו הליכים רבים וביניהם: ביום 7.12.2022 מינה  כב' השופט ממן אפוטרופוס לדין למר ו.; ביום 4.1.2023 מינה כב' השופט ממן את הגב' סימה אנקונינה כמומחית להשוואת כתבי יד "...לבחינת אותנטיות חתימת מר ו. על מסמכי ייפוי כוח מתמשך" (להלן בהתאמה-המומחית, יכ"מ); כב' השופט ממן דחה (ביום 18.1.2023) את בקשת התובעות לקבל לידיהן את חוות הדעת הרפואית מכוחה הופעל ה-יכ"מ. ביום 26.1.2023 הוגשה על ידי התובעות בקשה להקפאת תוקפו של ה-יכ"מ. 

ג.	ביום 15.5.2023 התקיים דיון לפני (התיק הועבר לטיפולי בהחלטה מיום 4.4.2023). בהחלטה עוקבת לדיון הוריתי למשיבות (הנתבעות בתביעה האחרת) לצרף נוסח מקור של ה-יכ"מ למזכירות בית המשפט וכן ש"...עד להחלטה אחרת אין למשיבות רשות לעשות שימוש בייפוי כוח זה-העתק, לכל מטרה זולת אם תתבקש בקשה מביהמ"ש, זולת הוצאת כסף למחייתו של  ורווחתו של מר ו.. כך מבוקש שהמומחית תודיע לביהמ"ש אם עותק יותר קריא אך לא מקור יכול לתת אינדיקציה ולו ראשונית לעניין טענת הזיוף תוך השוואה למסמכי מקור אחרים שנחתמו ע"י מר ו. ויוצגו לה"

	ביום 27.5.2023 ניתנה החלטה נוספת בה ביקשתי מהמומחית להגיש את חוות הדעת על בסיס החומר שנמסר לה ומסמכים נוספים שתבקש מהצדדים.   

ד.	ביום 7.8.23 הוגשה חוות דעתה של המומחית שקבעה :

	"3. לאור האמור לעיל, מסקנתי כי סביר מאוד שהחתימה נשוא המחלוקת לא נכתבה על ידי כותב  הדוגמאות בשם י.ו.. 4. לא אוכל לחוות דעה החלטית יותר בהעדר המסמך המקורי. 5. מסקנתי הינה בדרגה 6 מתוך מסמך "נוסחים של חוות דעת מומחה לבדיקת כתבי יד ופירושיהם המצורף לחוות דעתי".
על פי המבואר בעניין דרגה 6 פירושה "המומחה מצא ניגודים בסיסיים בין הכתב שבמחלוקת לבין הכתב בדוגמאות שהיו ברשותו, ולדעתו נדחית האפשרות שכותב הדוגמאות הוא אשר כתב את הכתב שבמחלוקת. עם זאת, המומחה אינו יכול, במקרה זה, לקבוע באופן מוחלט את שלילת הזיהוי, מאחר והוא מתבסס רק על הדוגמאות שקיבל ואינו רואה כל אפשרויות הכתיבה של הכותב". 
  
ה.	ביום 25.1.2024 התקיים דיון נוסף. בהחלטתי העוקבת לדיון מיום 11.2.2024 הוריתי על ביטול ה-יכ"מ, מיניתי את "המרכז הישראלי לאפוטרופסות" כאפוטרופוס לרכושו של מר ו., הוזמן תסקיר של האגף לשירותים חברתיים בעיריית קריית גת  באשר לשאלת מינוי אפוטרופוס לגופו של מר ו.  ודחיתי את בקשת התובעות לקיים  דיון הוכחות בשאלות שהועלו על  ידן והקשורות לנסיבות חתימתו הנחזית של מר ו. על ה-יכ"מ. 

ו.	התובעות הגישו על ההחלטה ערעור לבית המשפט המחוזי  (עמ"ש (ב"ש) 1935-03-24). ביום 18.9.2024 ניתן פס"ד של ההרכב ובזו הלשון בשאלה הקשורה בענייננו:
" לאחר עיון בכתבי הטענות ולאחר שמיעת טיעונים משלימים, החלטנו, לגבי טענת הליבה הנוגעת לביטול היכ"מ, ולהיעדר בירור בהליך הוכחות ובפסק דין מנומק לנדון, לדחות את הערעור. 

כאשר הועמדה בספק אותנטיות חתימת הממנה, והאפוטרופה לדין הביאה לבית המשפט מפי הממנה את כפירתו בחתימה, וכאשר המשיבות לא עמדו עוד על המשך תוקפו של ייפוי הכוח ולא עמדו על בירור אותנטיות החתימה ובכך הסעד המרכזי בתובענת המערערות כבר לא היה טעון ליבון, אין בנמצא בעצם ייפוי כוח שצריך היה להתעמק בנסיבות עריכתו, לא כל שכן בתכניו. 

משכך – כאשר בית המשפט לא נזקק לקיום הליך נוסף ולמתן פסק דין מנומק לגופן של טענות אחרות שהועלו, אין בכך פגם ואין בכך עילה לערעור."

שתי טענות נוספות בערעור, מצאנו בהן ממש. 

בנוגע למיהות האפוטרופוס לרכוש של מר ו., האם ניתן למנות את המערערות או מי מהן, וככל שיש למנות גוף חיצוני האם המרכז לאפוטרופסות מתאים לכך לאור התנגדות המערערות שפורטה במסמך נספח 26 לערעור, וכאשר שם התבקש למנות את עמותת "גג לחוסה ולנזקק", הרי, סוגיה זו לא נדונה לגופה, והחלטת בית המשפט קמא למנות את המרכז לאפוטרופסות, אינה מנומקת, שעה שכאמור אין הסכמה כללית למינוי ספציפי זה. 

במישור האמור, יהא על בית המשפט לענייני משפחה להיזקק לנושא זה ולהכריע בו, לפי הוראות דיוניות שימצא לנכון לתת, ואין הוא כבול בקביעה הנוכחית הנוגעת למינוי המרכז לאפוטרופסות. 

טענה נוספת שיש בה ממש, היא לאי פסיקת הוצאות בהליך קמא. בשלב מסוים, אמנם המשיבות הודיעו שאינן עומדות על הכרעה בטענות הנוגעות ליכ"מ, ובפועל הסכימו שתוצהר בטלותו או ביטולו. היה זה לאחר שכבר מונה מומחה לכתבי יד, ולאחר הליך די ממושך שנעשה לאחר הגשת כתב התביעה אשר ביטול היכ"מ, היה הסעד המרכזי שהתבקש בגדרו. ראוי היה לחייב המשיבות בהוצאות ההליך, ומשהדבר לא נעשה, בנקודה זו ראינו לקבל הערעור ולחייב המשיבות בהוצאות המערערות, בסכום של 20,000 ₪. 

בטרם סיום נבקש להעיר, כי המאבק המשפטי שמנהלות המערערות, ספק עד כמה הוא משרת את תכלית החוק שהיא הגנה על טובתו והאינטרסים של אביהן. המערערות מבטלות בבוז את עמדת האפוטרופוס לדין על כך שהמשך המאבק המשפטי גורם לאב סבל. יש לקוות כי יקדישו לדברים מחשבה נוספת, ויתעלו את ההליכים המשפטיים, כך שטובת האב ורווחתו יעמדו במרכזם.

התוצאה בערעור היא שיהא כאמור לעיל על בית המשפט לענייני משפחה, להיזקק ולהכריע בעניין מיהות האפוטרופוס לרכוש, וכן חיוב המשיבות בהוצאות ההליך דלמטה, לפי האמור לעיל. 

משחלק מהערעור התקבל אך ליבתו נדחתה, לא נחייב איש מהצדדים בהוצאות הערעור הנוכחי. ...".

כתב התביעה:

3.	בקציר האומר יאמר שבכתב תביעתן טענו התובעות את הדברים הבאים:

א.	במסגרת תיק א"פ 4901810-22 בוטל ה-יכ"מ  שנחזה להיות ייפוי כוח שנחתם על ידי מר ו. בו מינה את הנתבעות כממונות על ענייניו הרכושיים, האישיים והרפואיים. 

ב.	מאז חודש 09/2020 וביתר שאת מאז כניסתו לתוקף של ה-יכ"מ החלו הנתבעות לנהוג בכספי מר ו. כבשלהן, תוך עשיית מעשי מרמה, זיוף וניצול חמורים ובניגוד לחוק. הנתבעות המשיכו לעשות כן גם לאחר שהיכ"מ  הוקפא זמנית עד לבירור נסיבות עריכתו והחתימה עליו. לאור ההחלטה על ביטול ה-יכ"מ ביקשו מבית המשפט "...להורות לנתבעות להשיב את  כל הכספים והרכוש שהעבירו ונטלו הנתבעות מחשבונו של מר ו. החל מחודש 09/20 לרבות הרכוש שירש מאשתו המנוחה ז"ל ולרבות לאורך התקופה בה שימשו כממונות על-פי היכ"מ שבוטל..." (ס' 11).

ג.	בהמשך תביעתן הרחיבו התובעות בתיאורים מחיי המשפחה, נסיבות ביטולו של ה-יכ"מ וכן פרטו את הרכוש שלטעמן נטלו הנתבעות שלא כדין מרכושו של אביהן, מר ו.

הבקשה לסילוק על הסף:

4.	בבקשתן טענו  המבקשות:

א.	דין התביעה להידחות על הסף שכן לתובעות אין בכלל זכות תביעה מאחר ומר ו. עדיין בחיים והוא זה שאמור לרשת את רעייתו המנוחה גב' י.  מכוח צוואה הדדית שערכו בני הזוג ו.. 

	ב.	כאפוטרופא לדין לרכושו של מר ו. מונתה עו"ד טליה גיגי. 

"כך שלא ברור מכוח איזו פרוצדורה משפטית ו/או בסיס משפטי המשיבות הגישו את התביעה נשוא בקשה זו?? שכן המבקשות אינן יורשות והמשיבות אינן יורשות ועל כן משמונתה עו"ד טליה גיגי אפוטרופסית לדין על האב, הרי שהיא הסמכות היחידה להחליט אם יש בסיס להגיש תובענה והיא המוסמכת להגיש את התובענה ועל כן דין התובענה להידחות על הסף" (ס' 14).  

ג.	התביעה עומדת בסתירה לפסק הדין  שניתן ב-עמ"ש  1935-03-24  שם נקבע, בין היתר,  "וכאשר המשיבות לא עמדו על המשך תוקפו של ייפוי הכוח ולא עמדו על בירור אותנטיות החתימה ובכך הסעד המרכזי בתובענת המערערות כבר לא היה טעון ליבון, אין בנמצא בעצם ייפוי כוח שצריך היה להתעמק בנסיבות עריכתו, לא כל שכן בתכניו". 

5.	בתגובתן טענו המשיבות:

א.	טענתן היחידה של המבקשות היא ביחס לזכות העמידה. "...לא ברור מה הרלוונטיות שהאשל"א עדיין בחיים ולזכות העמידה של התובעות. שהרי הנתבעות בעצמן טוענות לאורך כל הדרך שהאב דמנטי ובלתי כשיר "אינו מסוגל להבין דבר" עד שנאלצו להפעיל את היכ"מ וביהמ"ש אף מינה לו אפוטרופסית לדין שלכאורה אמורה הייתה לדאוג לאינטרסים שלו ולענייניו המשפטיים."  (ס' 10)
ב.	סילוק תביעה על הסף הוא צעד קיצוני שיש לקבלו רק במקרים נדירים וכאשר ברור שגם אם יוכחו הטענות בכתב התביעה "...לא תקום אפשרות ולו קלושה, להעניק לתובע את הסעד בתביעתו". 

ג.	התובעות התייחסו למעמדו של אפוטרופוס לדין וטענו שהמינוי הוא לצורך "...ייצוג בהליך ספיציפי שאינו שולל זכויות של גורמים אחרים ומטרתו להבטיח ייצוג הולם"  ועל כן אין לאפוטרופא לדין בלעדיות שכן "...החוק מכיר במפורש בזכויות מקבילות, מינוי אפוטרופס לדין אינו שולל זכויות אחרות" (ס'12). הדגישו שסמכויות האפוטרופוס הממונה הן סמכויות כלליות ועל כן אין כל מניעה בהגשת התביעה על ידי התובעות כשמונה למר ו. אפוטורופא לדין.  מינוי אפוטרופוס לדין אינו גורע מזכויות בני המשפחה. 

ד.	ביחס למקרה שלפני טענו שהאפוטרופא לדין לא נקטה בצעדים לשמור על רכושו של מר ו. (ס' 15).

ה.	המשיבות הרחיבו בהליכים הקשורים בתביעה האחרת ולאור פסק הדין שניתן בעניין זה לא יובאו הדברים. המשיבות ביקשו לעשות אנלוגיה בין זכותן להגיש את הבקשה לביטול ה-יכ"מ לבין זכותן להגשת תביעה זו.

ו.	טענו שמשעה שפסה"ד הקובע שהיכ"מ בטל הרי שלא היה מנוס "מקביעת בית המשפט כי יש למנות לאב אפוטרופוס לרכוש ולגוף".

דיון מיום 7.1.2015 : 

6.	בא כוחן של המבקשות טען "אני, כבודו, אני טענתי בבקשה שאין סטנדינג, זכות עמידה למשיבות להגיש את התובענה ואני אסביר גם למה. התביעה הוגשה נגד המבקשות, שהם הלקוחות שלי, הם לא יורשות, הם לא יורשות, הם עוד לא ירשו, מדובר הרי בצוואה הדדית, שמי שירש בצוואה ההדדית זה האבא, ירש את האימא זכרונה לברכה. גם הלקוחות של חברי המלומד, שהן התובעות והמשיבות בבקשה, גם הן לא יורשות, כי מי שירש זה האבא. עכשיו, כמדומני, אדוני, כבודו, לאבא יש שתי, בעצם מונה גם אפוטרופוסית לדין וגם יש את האפוטרופוס לרכוש שזה המרכז לאפוטרופוס, לאפוטרופסות, משהו כזה. עכשיו, אני לא מבין, כבודו, באמת, אני לא מבין איך אפשר להגיד, מה הבסיס פה להגשת תביעה שהלקוחות שלי, שהן המבקשות, לא יורשות, מצד אחד, הלקוחות של חברי, שהן התובעות והן המשיבות בבקשה הזאת, לא יורשות, אז אנחנו קודם כל מאחלים לאבא שייבדל לחיים ארוכים, אבל כנראה שמדובר פה בסיכסוך ירושה שהאבא עודנו בחיים, זה ברור, אין, אין, אין לזה, זה, אי אפשר לנהל תיק כזה כשאבא בחיים והוא היורש. עכשיו, אם האפוטרופוס לרכוש או האפוטרופוסית לדין או לא יודע מי יחליטו שיש מקום להגיש תובענה, להם ורק להם יש זכות עמידה, זה לא יכול להשתנות, זה, כבודו, וכל הדברים האחרים שחברי מנסה להרחיב ולהביא, ראיתי את כל הפסיקות וראיתי, אין שום רלוונטיות לכל הדברים, דבר מאוד פשוט, אין פה סטנדינג ותו לא, אין פה, לא יעזור."

7.	השיב על כך ב"כ המשיבות.

"אדוני, אני מבקש לדחות את הבקשה ולרבות את טענות הסרק של חברי לפני דקות ספורות. רוב הנימוקים הועלו, כפי שפורטו היטב בתגובה. אני חייב לציין שאינני מבין מדוע אדוני החליט לקיים דיון בסוגיה, שהרי מדובר בשאלה משפטית מובהקת ואני לא שמעתי את חברי מעלה טענה חדשה. הטענה שהאבא עדיין חי ממש לא רלוונטית, לא טענו דבר בעניין ירושה או ירושתו או הזכות להיות יורשות בעתיד, שום דבר, מהעניין הזה, למרות שבעקיפין יש רלוונטיות לעניין, היות ולכאורה בעתיד הן צפויות לרשת על פי צוואה שכבר קיבלה תוקף וניתן בה צו קיום צוואה, היות והיא הדדית, באותו מסמך. אז למעשה אלה הם הדברים. לגופו של עניין, אדוני, הטענה היחידה של חברי היא טענת העדר זכות עמידה ולא ברור על מה נסמך חברי, היות ובניגוד אלי הוא לא צירף כל סעיף חוק וגם לא כל פסיקה רלוונטית שיכולה לבסיס או לחזק את טענתו, סתם טענת סרק מיותרת שאין בה דבר. למרות זאת נדרשתי לטענה ופירטתי באריכות. את דעתנו ביחס לאפוטרופוס לדין אמרנו בקול רם וגם כתבנו פה בתגובה. ועולה גם השאלה, אדוני, אם בהמשך הדיון אנו אמורים לדון במצבו, כשירותו של האבא והאם הוא זקוק או נזקק לאפוטרופוס בכלל, הרי שיכול להיות שהדיון כרגע מקדים את זמנו באמת, היות וקודם צריך למנות את המומחה והמומחה צריך לתת את חוות דעתו, אם אפשר רלוונטית למועד, רטרואקטיבית אחורה, ורק אם יוכרע שאכן הוא בלתי כשיר, אז אולי היה מקום בכלל למנות אפוטרופוס לדין. שמונה אפוטרופוס לדין לאדם כשיר לחלוטין שזו הפעם העשירית שאני טוען בפני בית משפט זה שבית זה מעולם לא ראה אותו, מעולם לא שמע אותו, ואם חוזרים וטוענים שהוא כשיר, אפילו ע"י הצדדים, כמעט כולם או לפחות בשלבים מסוימים טענו שהוא כשיר, אז למה הוא לא פה? מספר סוד לאדוני שנתן החלטה לא מזמן לזמן אותו, לאפשר לו להשתתף באירוע של חתונה של הבן. אני פגשתי אותו וראיתי אותו, ואני לא מוצא שום סיבה בעולם שאם הוא בא לשם הוא לא יוכל לבוא לפה, אפילו בכדי לשמוע, מעבר לכך שאחרי כמה דקות, מיד לקחו אותו והחזירו אותו בחזרה כי ככה הגברת שם חושבת שהיא מנהלת את העניינים. לגופם של הטענות האחרות לפחות, את מה שאמרנו גם בעבר לגבי האפוטרופוס לדין ואת החשש הממשי מאוד שלנו לכך שהיא לא ממלאת את תפקידה ואולי אפילו עושה דברים יותר גרועים מאלה, אמרנו. עובדתית, אדוני, אותה אפוטרופוס לדין שיושבת כאן טענה חזור וטעון שהאשלה הצהיר באוזניה יותר מפעם אחת שהחתימה המתנוססת על ייפוי הכוח, היכ"ם, וגם על צוואתו, שהיא אותה צוואה הדדית ביחד עם האמא על אותו המסמך." (הדגש בקו תחתי לא במקור).

דיון והחלטה:

8.	א.	טרם התייחסות לבקשה עצמה יוער שלקראת מתן ההחלטה עת בחנתי את טיעוני 
המשיבות בסעיפים 11-12 לתגובה נמצא חוסר הלימה בין ההפניות של פסקי הדין שבתגובה למאגרים המשפטיים. על כן ביום 6.3.2025 הוריתי  לב"כ המשיבות לבדוק את מראי המקום ולחלופין לצרף את פסקי הדין המצוינים שם.  
	
ב.	סעיפים 11 ו-12 לתגובה הראשונה עסקו במעמדו של האפוטרופוס לדין ונטען שמעמדו פרוצדורלי בלבד "... לצורך ייצוג בהליך ספציפי שאינו שולל זכויות של גורמים אחרים ומטרתו להבטיח ייצוג הולם... החוק מכיר במפורש בזכויות מקבילות, מינוי אפוטרופוס לדין אינו שולל זכויות אחרות, קיימת זכות עמידה עצמאית לבנות..." (המשיבות-מ.ל). שאלת סמכותו ומעמדו של אפוטרופוס לדין לאור חוק הכשרות המשפטית והאפוטרופסות 'גולש' גם לסעיף 13, אך לענייננו נתמקד בסעיפים 12-11.

ג.	ביום 9.3.2025 הוגשה עמדת המשיבות (להלן-התגובה המאוחרת). בתגובתן  המאוחרת טענו: "1. מובהר כי בתקופה בה הוגשה תגובת המשיבות לבקשת הנתבעות לסילוק התביעה על הסף (להלן:"התגובה"), עבדה במשרד הח"מ סטודנטית למשפטים, שהכינה את השלד לתגובה. התגובה נכתבה על גבי אותו השלד ובטעות לא נמחקו הסעיפים 11 ו-12 לתגובה ולא הוספו תחתם פסקי הדין המקוריים.  2. אכן, אין הלימה בין מראי המקום שבתגובה לאתר נבו ואין קשר בין מראי המקום לתוכן התגובה. הח"מ מיצר מאוד על תוצאת הדברים. ברי כי לא הייתה בכוונתו להטעות את ביהמ"ש  חלילה. לפיכך, מבוקש מביהמ"ש לראות בזאת  "טעות סופר" ובאותה נשימה מודה לביהמ"ש שהאיר את עיניו. 3. הח"מ מבקש לצרף בזאת את פסקי הדין החלופיים שלא צוינו בתגובה ואלו הם:" (הדגש בקו תחתי במקור)

	ד.	אודה שההסבר שהובא לעיל תמוה בעיני ממספר היבטים:

גם אם הייתי רוצה לקבל את ההסבר של "טעות סופר" אין בהסבר מענה לכך שבאותם סעיפים 11 ו-12 עם ההפניות השגויות יש ציטוטים, לכאורה, מאותם פסקי דין שגויים. האם אותן מובאות הן פרי דמיונה של אותה  סטודנטית? אם לא, מניין נלקחו? מדוע אין את מראה המקום של אותם ציטוטים  בפסיקה אליה הפנו בתגובתן המאוחרת? 

(אגב טענה זו יצוין ש"הביטוי "טעות סופר או טעות כיוצא בה" כולל  סוגים שונים של טעויות כתיב, טעויות חשבוניות, השמטות טכניות, שיבושי לשון, שגיאות רישום, כתיבה ומספור"- ראו: גבריאלה שלו, דיני חוזים מהדורה שניה (1999) עמ' 208 ו-ה"ש 69 המפנה ל-ע"א 565/79).

כך, סעיפים 11 ו-12 דנו במעמדו של אפוטרופוס לדין ומשעה שכנטען היה מקום למחקם מאותו שלד שהוכן מה טעם בצירוף פסיקה הדנה במעמדו של אפוטרופוס אל מול קרוביו של פסול הדין או האשל"א ? 

ה.	אבהיר שאיני מייחס לב"כ המשיבות כוונה להטעות. לא עולה כלל על דעתי שמי שאומנותו עריכת דין ינהג בניגוד למצופה ממנו במפורש הן במימד האישי והן מכוח החוק (ראו התקנות החדשות). אלא שדרך המלך הייתה להודות שנפלה טעות מהותית ולשקול את הדברים לעומק ולא לייחס לטעות טעות אגבית. 

הסבר זה של טעות סופר על כל מכלוליה אינו מכבד את כותבו ויתרה מכך ממעיט בערכו של קוראו. 

ו.	בספרה מדברים שתיקה מכנה פרופ' מיכל אפרת תגובה כדוגמת זו של המשיבות "דיבור ריק". "בדיבור הריק יש תמה (מסומן) (מסומן הוא מישור התוכן-מ.ל) הצפויה בשיחה ואשר הדובר בוחר שלא לתת לה ביטוי...לא כך הוא הדיבור הריק, שכן אין הוא הבלעת הלא נאמר במסומנים רלוונטיים ובעלי עניין אחרים, אלא בהטמעת הנושא בדיבור שאינו רלוונטי ואינו אינפורמטיבי כלל. זהו דיבור שכל מטרתו ביטול המרחב של המסומן השתוק ושל הלא נאמר. בהט ...מכנה דיבור זה "מלל סרק"..."   (מיכל אפרת, מדברים שתיקה עיון בלשני בשתיקה כאמצעי הבעה (2014) עמ'41-40).

ז.	יוער שהטענה שהעלו המשיבות בסעיפים 11 ו-12 לתגובתן הראשונה ואותם ביקשו למחוק הם הסעיפים, לו היה בהם ממש, על מנת לשקול את עמדת המשיבות  ביחס לבקשה. 

ח.	זה המקום לבחון את הטענות הנוספות בתגובה הראשונה, שכאמור, לעיל אין בהן כדי לקבל את עמדת המשיבות.  

(1)	סעיפים 17-15 עניינם ביקורת על התנהלותה של האפוטרופא לדין בתביעה האחרת.  בין הדברים העלו המשיבות התנגדותה לביטול ה-יכ"מ, אי נקיטת כל פעולה לצורך שמירה על רכושו של מר ו., וקביעתן שעמדתה היא חד צדדית ונוטה לטובת המבקשות. אין בדעתי להרחיב בסוגיה זו שאין בה לטעמי כל תרומה להחלטה זו. אין מקום להביא את עמדתה השוללת של האפוטרופא לדין כנגד טענות אלו כמו עמדתן של המבקשות עצמן בתביעה האחרת. אולם, אין בתגובה של המשיבות כל הסבר איך האשמתן את האפוטרופא לדין מקימה להן זכות הגשת התביעה. הדברים מקל וחומר כשלמר ו. מונה אפוטרופוס לרכוש. דווקא העלאת הטענות כלפי האפוטרופא לדין מחלישה את עמדתן.  הפניית האצבע המאשימה כלפי האפוטרופא לדין  מעידה שדרך המלך לא הייתה לפעול במקומה, אלא, לפעול לצורך מימוש זכויות מר ו. באמצעותה ובאמצעות האפוטרופוס לענייני רכוש. 

בעת כתיבת שורות אלו נחשפתי להחלטתו של כבוד השופט פרסקי מיום 19.3.2025  בתיק רמ"ש (ב"ש) 7153-08-24  פ. ואח' נ' ר. ואח' (טרם פורסם) בו הוגשה בקשת רשות ערעור על החלטתי וכך הורה כב' השופט פרסקי בהחלטתו דברים שיש בהם להקרין ולמקד האמור בהחלטתי זו: 

"8. שקלתי את טענות הצדדים לצורך שבעריכת "איפוס" ולמעשה בחינה חדשה למעורבות מי מבני המשפחה בתיק החדש. הגם שהתיק החדש נפתח לפי הוראות בית המשפט בתיק קמא, שהרי התאפשר למשיבה 2 להציע מועמדים לתפקיד האר"ע החדש (אר"ע=אפוטרופוס לרכוש העסקי-מ.ל-ראו ס'1 להחלטה), מכאן ואילך, הגורמים היחידים שיוותרו בתיק החדש, יהיו האר"ע והאפוטרופוס הכללי תוך שמירת הזכות לבקשות כאמור.  

9. למען הסר ספק, אם מי מבני המשפחה יחפוץ בהגשת בקשות לתיק החדש, או להיות צד לתיק החדש או לבקשות בתוכו, או להיות מעורב במהלך כלשהו בתיק החדש וכיו"ב, בית המשפט בתיק החדש, ישקול כחוכמתו כיצד לקדם כל בקשה שתוגש. נקודת המוצא תהא כאמור כי הגורמים בתיק והצדדים לו הינם האר"ע והאפוטרופוס הכללי בלבד, נקודת מוצא שבית המשפט יוכל אחריה ליתן הוראות לפי שיקול דעתו.  
לפיכך ובכפוף לאמור, בקשת רשות הערעור תמחק."

(2)	בסעיף 18 לתגובתן טענו המשיבות שמקור זכותן "...נטוע היטב בחוק הכשרות המשפטית והאפוטרופסות" והתייחסו לסעיף 32 על סעיפי המשנה אליהם הפנו. כזכור סעיף 32 לחוק הכשרות המשפטית והאפוטרופסות עניינו ייפוי כוח מתמשך. המשיבות הפנו לסעיף "32 יח(3)(ב) " אך כיוונו לסעיף 32 יח (ב) שעניינו זכותם של "קרובי הממנה ואדם מיודע לקבל מידע על הפקדת ייפוי הכוח, על זהותם של מיופה הכוח ושל אדם מיודע ועל סוגי העניינים שלגביהם ניתן ייפוי הכוח..." ומה לו לסעיף זה לשאלה שלפני, מקל וחומר שה-יכ"מ בוטל לפני חודשים רבים.

(3)	גם ההפניות הנוספות שבתגובה לחוק הכשרות המשפטית והאפוטרופסות אין בהן ממש לשאלה מהי זכותן של המשיבות לפעול תחת האפוטרופא לדין והאפוטרופוס לענייני רכוש שמונו למר ו.. המשיבות אינן יכולות לאחוז בחבל בשני קצותיו לזעוק האב כשיר, נחטף, נתון להשפעה בלתי הוגנת מצד אחד, וליטול לעצמן את הזכות לפעול בשמו, לכאורה, לטובתו בשמו. העובדה שנקבע בסעיף 32 יט (ב) סיפא שדין ייפוי כוח שניתן דינו כדין ייפוי כוח שניתן לפי חוק השליחות אינה מעלה ואינה מורידה ביחס לשאלה שלפני, כאמור, זכותן של המשיבות. 

(4)	מגמה זו של ההפניות לסעיפי חוק הכשרות המשפטית והאפוטרופסות על פני סעיפים רבים אינה משרתת את השאלה שלפני. כך, למשל, לא הבנתי את הקשר בין האמור בסעיף 28 לתגובה הראשונה לשאלה שלפני איך בקשה למינוי אפוטרופוס על ידי קרובו מלמדת על זכות של קרוב לתבוע בשמו של האשל"א שעה שמונה לו אפוטרופוס לדין ואפוטרופוס לרכושו.
 
(5) 	גם האמור בסעיף 29 המפנה לסעיף 72 לחוק הכשרות המשפטית והאפוטרופסות הקובע שבית המשפט רשאי לשמוע את קרוביו של פסול דין או ה-אשל"א מביאה לתוצאה הפוכה מעמדתן של המשיבות. 
 
(6)	לא מצאתי להרחיב עוד בכל הפניה והפניה לסעיפי חוק הכשרות המשפטית והאפוטרופסות אליהן מפנה התגובה הראשונה שנכתבה באריכות והפניות מיותרות למחלוקת שלפני.

	פתגם עממי  עתיק  הורנו ש'מרוב עצים לא ניתן לראות את היער'  לשון אחר בקיומם של כל כך הרבה פרטים ודברים לא ניתן לראות את הדבר החשוב.  צא ולמד!

	ט.	ניחא כך. אלא שגם תגובתן המאוחרת מעלה תהיות. 

בהקשר לאמור לעיל אין בתגובה המאוחרת מילוי אחר ההנחיה שבהחלטתי שהובילה להגשתה, החלטה שהייתה מדויקת באשר למצופה מהמשיבות. חלף זאת בקונסטרוקציה של טעות סופר הפנו המשיבות לפסקי דין אחרים, נוספים, שלטעמן יש בהם כדי לשלול את בקשת המבקשות. 

י.	מעיון בפסיקה אליה הפנו המשיבות בתגובתן המאוחרת אין מחיקה של טענתן לעניין מעמדה של המשפחה ביחס לאפוטרופוס לדין, אלא שזו הורחבה למעמדו ותפקידו של אפוטרופוס ממונה על ידי בית המשפט אל מול "אפוטרופוס למעשה" – "ידיד קרוב" (ע"א 8/74  לייזרוביץ נ' לייזרוביץ פ"ד כח (2) 436  ( 11.6.1974)) . 

משכך, למעשה, הוחלפה/הורחבה טענתן של המשיבות מדיון על מעמדו המוגבל של אפוטרופוס לדין, כהבנתן, למערכת היחסים בין אפוטרופוס ממונה לבין "אפוטרופוס למעשה" -"ידיד קרוב" של מי  שמונה לו אפוטרופוס.

יא.	אלא שהמעיין בתגובה למד שהיא בנויה רוב רובה ומסתמכת על פסק הדין שניתן ב-תמ"ש (ים) 19361/98 החסויה ש.ב. נ' מ.ס. (21.9.2006)). (להלן- עניין החסויה ש.ב.). התגובה האמורה מביאה את סעיפי פסק הדין כטיעון 'מפורק' מטעם המשיבות (יוער שאופן הבאת הדברים מקשה על ההבנה אם מובאים הדברים כלשונם אם לאו). הארכת התגובה בפירוק פסק הדין בעניין החסויה ש.ב.  לסעיפי טיעון, כאמור, מיותר והיה נכון להפנות אליו. מקל וחומר שחלק מהסעיפים האמורים אינם רלוונטיים למקרה. באותה התדיינות שם העלתה הנתבעת טענה באשר לפרשנות המרחיבה של בית המשפט המחוזי לסעיף 32(א) ל-תקנות סדר הדין האזרחי תשמ"ד-1984 (להלן-התקנות הישנות) משכך ניתח בית המשפט שם את הטענה בסעיפים 17-15 לפסק דינו ואלה הובאו בסעיפים 19-16 לתגובה המאוחרת ואני תמה למה? הרי מחלוקת כזו לא עלתה לפני. כך גם הדיון על מצבו של מר ו. האם הוכרז כפסול דין אם לאו לצורך זכות עמידתן אינה רלוונטית לפני. נהפוך הוא. (ראו דברי ב"כ המשיבות שהובאו לעיל בס' 7).

לא מצאתי עוד להרחיב, אולם, כאמור, התגובה ככלל היא פסק הדין בעניין החסויה ש.ב. 
  
9.	השאלה המונחת לפני היא אם כן האם לתובעות זכות עמידה והן יכולות להמשיך ולנהל את התביעה במקום אביהן, חרף מינויו של אפוטרופוס לרכושו של האב וכן מינוי של אפוטרופוס לדין. ביחס לאחרון יודגש שהמשיבות חזרו מעמדתן ביחס לאפוטרופוס לדין.

10.	בחינת הפסיקה אליה הפנו המשיבות ממקד את הדיון ביחס לסעיף 32 (א) לתקנות הישנות שזו לשונה: "פסול דין רשאי לתבוע לדין על ידי אפוטרופסו או ידידו הקרוב; כן רשאי להתגונן בדין על ידי אפוטרופוס". מכוח סעיף זה קבעה הפסיקה אליה הפנה ב"כ המשיבות שידיד קרוב קמה לו זכות לייצג אינטרס של פסול דין. על כן, לכאורה, מכוח פסיקה זו סברו המשיבות שגם לעת הזו קמה להן הזכות לייצג את מה שנחזה בעיניהן האינטרס של אביהן בהיותן ידידותיו הקרובות.

11.	כזכור, למר ו. מונתה אפוטרופא לדין וכן מונה אפוטרופוס לרכושו.  "התקנה אמנם מתייחסת למצב שבו לפסול דין אין אפוטרופוס, אך מצב זה נדיר, אם בכלל, שכן בעת ההכרזה על אדם כפסול דין ממונה לו בדרך כלל אפוטרופוס. לכן, מינוי ידיד קרוב כנציג בתביעת פסול דין מתבצע בעיקר במקרים של תביעת פסול דין כנגד האפוטרופוס שלו...או במקרים שהאפוטרופוס מאשר לידיד הקרוב להגיש תביעה בשם פסול הדין" (משה בן דוד אפוטרופסות הלכה למעשה  (2015) עמ' 31). 

12.	כאמור, פסק הדין המרכזי עליו הסתמכו המשיבות הוא בעניין החסויה ש.ב. ובתגובתן המאוחרת ציטטו המשיבות את מרבית ההפניות והציטוטים של הפסיקה הנוספת שצוטטה בתגובתן המאוחרת כפי שהובאו על ידי בית במשפט בעניין החסויה ש.ב.  

	על פי פסק הדין בעניין עובר להגשת התביעה מושא פסק הדין שם הגיש התובע בקשה למנותו אפוטרופוס נוסף לרכושה של אמם של הצדדים "...כל זאת, על מנת לאפשר לו לפתוח בהליכים מתאימים מטעם החסויה כנגד הנתבעת לצורך השבת כספי החסויה, אותם נטלה, לטענתו, הנתבעת שלא כדין, ותוך ניצול חולשת החסויה ומחלתה. בנימוקי הבקשה מציין התובע, שציפה כי האפוטרופוס הכללי והקרן לטיפול בחסויים ינקטו בצעדים הדרושים להשבת כספי החסויה מהנתבעת, אולם הם נקטו במדיניות של "שב ואל תעשה"."

	לאחר שקיים דיון קבע שם בית המשפט "לאור דברי המשיבים נראה שאין צורך למנות אפוטרופוס נוסף לחסויה...ב"כ המבקש מסכים לשנות את בקשתו, וזאת גם בהסכמת הצדדים האחרים, מבלי שהם מוותרים על כל טענה שהיא, ולכן יוכל המבקש לפעול כידיד קרוב של החסויה על מנת להגיש תביעה...". הסכמה שהייתה אפשרית רק מכוח קיומה של תקנה 32(א) לתקנות הישנות. 

	מכוחה של החלטה זו הוגשה התביעה שם. בהגנתה טענה הנתבעת שאין לתת לתובע מעמד לתבוע בשם האם  "שכן תקנה 32(א) לתקנות סדר הדין האזרחי, תשמ"ד- 1984 דנה במינוי ידיד קרוב לפסולי דין בלבד, כאשר החסויה מעולם לא הוכרזה כפסולת דין. לאור זאת, ובהעדר מעמד לתובע, דין התובענה להימחק על הסף."

	בפסק דינו שהתייחס לתביעה גופה ניתח בית המשפט  שם את מעמדו של הידיד הקרוב.  איני מקבל, לשון המעטה, את הפרשנות  שיש בתוצאות פסק הדין בעניין החסויה ש.ב  להנחות אותי,  ללמד כיוון להחלטתי זו, בעיקר לעת הזו. אבהיר. 

13.	פסיקתם של בתי המשפט אינה נקבעת בחלל ריק. הפסיקה אמורה לעלות בקנה אחד עם קביעת המחוקק (ער אני לקיומן של לאקונות אך קביעתי זו נכונה ככלל). כאמור, הסתמכות הפסיקה על מעמדו של הידיד הקרוב התבססה על תקנה 32 (א) לתקנות הישנות. 

ביום 1.1.2021 נפל דבר. 

14.	תקנות סדר הדין האזרחי שינו פניהן וממועד זה החלה תקופתן של תקנות סדר הדין האזרחי תשע"ט- 2018 (להלן-התקנות החדשות). 

נשוב ונצין שמעמדו של הידיד הקרוב עוגן בתקנות הישנות בתקנה 32 (א) מצויה בפרק ד' לתקנות "בעלי הדין וייצוגם" סימן ג' "פסולי דין". בתקנות החדשות נפקד מקומו של הידיד. בפרק כ' לתקנות החדשות  "הוראות כלליות" סימן א' "ייצוג בעלי דין ופסולי דין" נקבע בסעיף 172 א' לתקנות החדשות מי רשאי לייצג פסול דין או מי שזקוק לאפוטרופוס.
	תקנה 32 (א) לתקנות הישנות קובעת 
	תקנה 172 א' לתקנות החדשות קובעת 

	"פסול דין רשאי לתבוע לדין על ידי אפוטרופסו או ידידו הקרוב; כן רשאי הוא להתגונן בדין על ידי אפוטרופוס "
	"בית המשפט רשאי למנות לפסול דין, או למי שזקוק לאפוטרופוס, אפוטרופוס לדין שייצגו ייצוג מלא בכל ההליכים בבית המשפט".



15.	התובנה המתבקשת מהשוואת שני הסעיפים היא שהמחוקק ביקש לרכז את ייצוגו של פסול דין בידי גורם ממונה-על ידי בית המשפט - אפוטרופוס. 

	מושכלות ראשונים ש"כשהמחוקק מגלה את דעתו בחקיקה מפורשת אשר כזאת, כי אז משתנה או מתבטל החוק המקורי שעה שהחוק המתקן או המבטל נכנס לתוקפו...חזקה על המחוקק שאין בכוונתו לתת תוקף לשני חוקים הסותרים זה את זה על נושא אחד, אלא שהיה בכוונתו, בתתו תוקף לחוק האחרון, לבטל את תוקפו של החוק הראשון. גם אם שני החוקים יכולים לעמוד יחדיו, אלא שהוראה פלונית שבחוק האחרון מביאה שינוי בהוראה פלמונית של החוק הראשון, רואים את החוק הראשון כאילו תוקן על ידי החוק האחרון, אף אם כוונת הביטול לא הגיעה לידי ביטוי מפורש..." (חיים כהן, המשפט (1996) (להלן- כהן) עמ' 176-175).

16.	תובנה זו אינה מתגבשת בחלל ריק והיא תיתמך להלן מתוך החקיקה הרלוונטית. ברם, טרם בחינת האמור ראוי לבחון מיהו אותו 'אפוטרופוס למעשה' אותו 'ידיד קרוב' שהמחוקק ביקש  בתקנות החדשות להגביל את סמכויותיו לפעול בהגשת תביעה בשם פסול דין ואולי יש בכך להבהיר את השינוי. 

	על פי סעיף 67 לחוק הכשרות המשפטית אפוטרופוס למעשה הוא "מי שפועל כאפוטרופוס, חובותיו ואחריותו כלפי החסוי יהיו לפי הוראות פרק זה, אף אם לא נתמנה כלל או שהיה פגם במינויו או שהתפטר או פוטר או שפקעה אפוטרופסותו." אמור מעתה שלהבדיל מאפוטרופוס על פי מינוי של בית משפט, סמכויותיו ותפקידיו של אפוטרופוס למעשה לא מוגדרים בחוק. לעניין זה נקבע:

""ראוי לציין כי למרות האמור בסעיף 67 לחוק הכשרות, סמכויותיו, תפקידיו ואופן מילוי תפקידו של אפוטרופוס כזה אינם מוגדרים בחוק הכשרות וככל הנראה 'מוטת השליטה' שלו היא כ'אורך ידו'; דהיינו, הוא משמש אפוטרופוס לגבי אותם ענינים שהוא מבקש לפעול בהם, ואינו משמש אפוטרופוס לגבי ענינים שהוא מושך את ידו מהם" (ע"א 7805/02 הלפרט נ' אסותא מרכזים רפואיים בע"מ, פ"ד נח(6) 847, 859 (2004) (להלן: עניין הלפרט)". (עא 3114/12 מנחם ששון נ' משרד הרווחה (13.4.2014) ס' 14). 

17.	תיקון 18 לחוק הכשרות המשפטית והאפוטרופסות (תשע"ו-2016), ס"ח 2550, (להלן-תיקון 18) הוסיף כמסייע את ה"תומך בקבלת החלטות" (תקנה 67 ב. לחוק הכשרות המשפטית והאפוטרופסות).	 

 18.	דומה שאין מקום להרחיב בכך שהמחוקק בוחר מילותיו בקפידה בניסוח החוק והתקנות. "...פרשני החוק מעמידים את המחוקק בחזקתו שאין הוא מוציא את מילותיו לריק" (כהן, שם עמ' 181). 

19.	לכאורה, קביעתי לעיל בדבר ביטול מעמדו של האפוטרופוס למעשה אותו ידיד קרוב כבעל יכולת הגשת תביעה לשמירת זכויות של פסול הדין בתקנות החדשות עומדת בסתירה לקבוע בחוק הכשרות המשפטית והאפוטרופסות. 

מכוח תיקון 18 הוסף לחוק הכשרות המשפטית והאפוטרופסות פרק שמוקדש לייפוי כוח מתמשך. 

סעיף 32 כז (א) קובע "בית המשפט רשאי, מיוזמתו או לבקשת מי מהמנויים  בסעיף קטן (ב) לתת הוראות בכל עניין הנוגע להפעלת סמכויותיו של מיופה כוח...". סעיף קטן (ב) קובע שהמנויים הם: "קרובו או ידיד קרוב שלו, מיופה כוח או היועץ המשפטי לממשלה או בא כוחו" .

	כך, סעיף 32 כט. (ב) קובע "בקשה לביטול ייפוי כוח מתמשך בידי בית המשפט לפי סעיף זה וכן בקשה להגבלת ייפוי כוח מתמשך או למינוי אפוטרופוס נוסף על מיופה הכוח לפי סעיף 32 כח, רשאים להגיש היועץ המשפטי לממשלה או בא כוחו, הממנה, קרובו או ידיד קרוב שלו, ורשאי בית המשפט לבטל ייפוי כוח מתמשך לפי סעיף זה גם ביוזמתו".

20.	ראש וראשון יאמר שמהאמור נלמד שכאשר ביקש המחוקק לתת סמכויות לידיד קרוב עשה כן וידע להדגיש זאת מה שמחזק את הקביעה שלא בכדי נפקד מקומו של זה מהתקנות החדשות.

	ברם, גם למהות הדברים השוני ברור ומובן. ביחס ליכולת הגשת תביעה בשם פסול דין המחוקק ביקש להעניק הסמכות לאפוטרופוס הממונה "... שייצגו ייצוג מלא בכל ההליכים בבית המשפט". ולא רק "...לגבי אותם ענינים שהוא מבקש לפעול בהם, ואינו משמש אפוטרופוס לגבי ענינים שהוא מושך את ידו מהם", כמובא לעיל.

21.	זאת, ועוד. ההבדל בין שתי הסמכויות הוא תהומי. האפוטרופוס הממונה נתון לפיקוחו של האפוטרופוס הכללי, משמש זרועו הארוכה של בית המשפט, מעשיו מפוקחים ומדווחים  תדיר, והאינטרסים של  פסול הדין או האשל"א הגלויים לאפוטרופוס הכללי ולבית המשפט נשמרים.

	 התמונה שונה לחלוטין שעה שמופעל יכ"מ. בלשון העם הפעלת ה-יכ"מ היא בבחינת "שגר ושכח" והממונה יכול לעשות מכוח הסמכתו, כל פעולה גם אם זו עומדת בפועל בסתירה לטובתו של הממנה (הרי זו תמצית טענתן של התובעות בתביעה לשימוש שעשו ,לכאורה, הנתבעות ברכוש אביהן). על כן, על מנת  להגדיל את היקף 'השמירה' על הממנה (שהוא נסתר מעיני בית המשפט מרגע הפעלת ה-יכ"מ) והאינטרסים שלו הורחב מעגל הגורמים אשר יוכלו ל'שמור עליו' ושיהא בסמכותם לפנות לבית המשפט בבקשות, כמובא לעיל, גם על ידי ידידו הקרוב של הממנה. 

	חיזוק לקביעה זו עולה מדברי הסבר הצעות חוק הממשלה-890, ג' בחשוון התשע"ה, 27.10.2014 בזו הלשון: "כפי שצוין בחלק הכללי של דברי ההסבר, מוסד ייפוי הכוח המתמשך נועד לאותם מצבים שבהם יש לאדם שאינו מסוגל לדאוג לענייניו במעטפת משפחתית או חברתית הדואגת לו, אך מתעורר בחיי היומיום הצורך בקבלת החלטות בנוגע לענייני רכוש  או לעניינים אישיים שלו, ויש צורך בגורם מוסמך שיוכל לקבל החלטות במקומו, אם מתעורר צורך כזה. לעומת זאת, מוסד האפוטרופסות נועד גם למקרים שבהם מדובר באדם שאין מי שידאג לו ברמה היומיומית, יבקרו בביתו וידאג לשלומו או לרכושו וכאשר אין די במתן סמכויות פעולה, אלא שיש צורך בהטלת "תפקיד" על אדם או על תאגיד לדאוג לשלומו או לרכושו של אותו אדם. הטלת תפקיד זה טומנת בחובה גם הטלת פיקוח ציבורי וחובות דיווח החלים על אפוטרופסים, אשר עשויים אף הם לשמש סיבה למינוי אפוטרופוס דווקא.  במקרים שבהם מתברר לבית המשפט קיומו של צורך מהותי במינוי אפוטרופוס כאמור, ישקול בית משפט את התאמתו של מיופה הכוח עצמו לשמש בתפקיד אפוטרופוס וייתן  עדיפות למינויו, אם הוא אכן מתאים לכך ומסכים למינוי. 

	כדי לשמור על  כיבוד רצונו של אדם גם בהליך הביטול של ייפוי כוח מתמשך, הגבלת העניינים בייפוי הכוח או מינוי אפוטרופוס נוסף על מיופה כוח, על בית המשפט לשמוע את הממנה, אם הוא מסוגל להבין בדבר וניתן לברר את דעתו (ר' סעיף 32 כד המוצע). במקביל, מוצע להרחיב אצת מעגל הזכאים לפנות לבית המשפט, כך שיכלול גם את היועץ המשפטי לממשלה  או בא כוחו וקרובו של הממנה או ידידו קרוב שלו. זאת, כדי לאפשר, למי שדואג לממנה וחושש כי מיופה הכוח פוגע בטובתו, לפעול לתיקון המצב" (שם, עמ' 22).    

משכך טעו המשיבות שהשוו את מעמדן בתביעה מושא החלטה זו למעמדן בתביעתן לביטול ה-יכ"מ. מדובר בשתי טריטוריות שונות האחת מרעותה ובתביעה זו אין להן מעמד. (השוו: יצחק אנגלרד, חוק הכשרות המשפטית והאפוטרופסות, התשכ"ב-1962 (2023) עמ' 67-66). 

שם בחן פרופ' אנגלרד את ההבדל בין התקנות הישנות לתקנות החדשות בעניינו של קטין. הוא בחן האם לאור תקנה 32(א) לתקנות הישנות יכול היה קטין לתבוע רק באמצעות "...אפוטרופסו או ידידו הקרוב..." והבהיר "כעת עם כניסתן לתוקף של תקנות סדר הדין האזרחי תשע"ט 2018 אין עוד מקום לשאלה זו, משום שבתקנות החדשות אין הוראה מקבילה לתקנה 32(א) לתקנות הקודמות". פרופ' אנגלרד הפנה בעניין הקטין לתקנה 170 לתקנות החדשות ובענייננו ההפניה הנכונה היא לתקנה 172 (א)  לתקנות החדשות. 

22.	מעמדו של אפוטרופוס ממונה קיבל ביטוי גם בפסיקה מאוחרת למועד כניסתן לתוקף של התקנות החדשות (ראו למשל: ת"א (פ"ת) 33080-05-23 קוואלטי קרדיט פאנד 2 שותפות מוגבלת נ' אירמה מושיאשוילי (9.8.2023 ) ס' 28-27);   תא (חי)  54281-10-21  עיזבון המנוח עמאר מחמיד ז"ל נ' הראל- חברה לביטוח בע"מ (11.3.2024)). 

23.	טרם נעילה מצאתי להידרש לטענה בדבר המשמעות של מחיקת תביעה על הסף.קולמוסים רבים נכתבו על זכות הגישה לערכאות כזכות יסוד ומכך שמחיקת תביעה על הסף תעשה במשורה ובמקרים נדירים. 

עם זאת, תקנה 41(א) (4) לתקנות החדשות מאפשרת לבית המשפט למחוק תביעה מ"כל נימוק אחר שלפיו סבור שראוי ונכון למחוק את התביעה." תקנה זו היא חלופית לתקנה 101 (א) (3) (בה דובר על דחייה על הסף) לתקנות הישנות ביחס אליה נקבע שהיא "...מאפשרת לבית המשפט לדחות תביעה ממספר נימוקים אפשריים, ובהם: "כל נימוק אחר שעל פיו הוא סבור שניתן לדחות מלכתחילה את התובענה בנוגע לאותו נתבע". תקנה זו מיועדת, כדברי הנשיא זוסמן: "לאפשר לנתבע לעשות קפנדריה, כאשר מפני טענת חוק, או אפילו טענה עובדתית קצרה, ניתן לסיים את המשפט, בלא אשר ידון בית המשפט בכל השאלות השנויות במחלוקת" (ע"א 316/56 חיים קרמש ואגד (אש"ד) בע"מ נ. סול ומזל דבי, פ"ד י"א 1336, 1341)." (ע"א 8945/09 סופיה לוין נ' דיסקונט ישראל שוקי הון והשקעות בע"מ (5.5.2011), ס' 4 לפסק הדין). (הדגש בקו תחתי במקור)

כן נקבע שם "זכות הגישה לערכאות היא מזכויותיו היסודיות של האדם בחברה דמוקרטית. תקנה 101 מאפשרת הגבלה מסוימת של זכות זו, במובן של ניהול משפט לגופו, על מנת למנוע מקרים מובהקים של התדיינות סרק, שאינה אלא פוגעת בצדדים המתדיינים ובמערכת השיפוטית. אך מובן הוא, שהגבלה זו צריכה להתפרש על דרך הצמצום ובזהירות המרבית. דבר זה הודגש בפסיקות רבות של בית משפט זה" (שם).  

לאור המובא לעיל קביעות אלו נכונות למקרה שלפני.
	
אחרית דבר:

24.	בשים לב לאמור לעיל אני מורה על מחיקת התביעה.

25.	לאור התוצאה אליה הגעתי המשיבות יישאו בהוצאות המבקשות בסך 6,000 ₪.

26.	מתיר פרסום ההחלטה בהשמטת  פרטים מזהים.

27.	בזאת תם הדיון בתובענה.

28.	תואיל המזכירות לשלוח ההחלטה לצדדים ולסגור את התיק. 

ניתנה היום, כ"ג אדר תשפ"ה, 23 מרץ 2025, בהעדר הצדדים.

